Intellektual mulk sohasida nazorat xaridini amalga oshirish tartibi toʻgʻrisidagi nizomni tasdiqlash haqida
(resolution, 2024-12-23)

Oʻzbekiston Respublikasi Prezidentining “Aholini sifatli isteʼmol tovarlari bilan taʼminlashga qaratilgan qoʻshimcha chora-tadbirlar toʻgʻrisida” 2023-yil 4-apreldagi PQ-110-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasi Prezidentining “Aholini sifatli isteʼmol tovarlari bilan taʼminlashga qaratilgan qoʻshimcha chora-tadbirlar toʻgʻrisida” 2023-yil 4-apreldagi PQ-110-son qarorining 7-bandida kontrafakt tovarlar muomalasiga barham berish maqsadida intellektual mulk obyektlariga boʻlgan huquqlarni buzish bilan bogʻliq huquqbuzarliklar boʻyicha nazorat xaridini amalga oshirish tartibi ishlab chiqilib, Vazirlar Mahkamasiga kiritish belgilanganligi maʼlumot uchun qabul qilinsin. 2. Quyidagilarni nazarda tutuvchi Intellektual mulk sohasida nazorat xaridini amalga oshirish tartibi toʻgʻrisidagi nizom ilovaga muvofiq tasdiqlansin: nazorat xaridini tashkil etishni rejalashtirish va uni oʻtkazishga oid qoidalar; nazorat xaridining natijalari boʻyicha intellektual mulkka boʻlgan huquqlarga rioya etilish holatini oʻrganish; intellektual mulkka boʻlgan huquqlarga rioya etilganligi holatini baholash boʻyicha mezonlarni belgilash; nazorat xaridini amalga oshirish bilan bogʻliq tadbirlarni moliyalashtirish tartibi. 3. Oʻzbekiston Respublikasi Adliya vazirligi: savdo nuqtalarida sotiladigan isteʼmol tovarlari, dori vositalari, tibbiy buyum va tibbiy texnika hamda mualliflik huquqi obyektlarini realizatsiya qilish jarayonida intellektual mulk sohasidagi qonunchilik hujjatlari talablariga rioya etilishi yuzasidan tizimli ravishda oʻrganishlar oʻtkazilishini; keng jamoatchilik oʻrtasida intellektual mulkka nisbatan hurmat hissini oshirish hamda kontrafakt tovarlarga nisbatan toqatsizlik munosabatini shakllantirishga qaratilgan manzilli targʻibot tadbirlari oʻtkazilishini taʼminlasin. 4. Mazkur qarorning bajarilishini nazorat qilish Oʻzbekiston Respublikasi adliya vaziri A.J. Tashkulov zimmasiga yuklansin. 1. Ushbu Nizom isteʼmol tovarlari, dori vositalari, tibbiy buyum va tibbiy texnika hamda mualliflik huquqi (turdosh huquqlar) obyektlarini (keyingi oʻrinlarda — tovarlar) realizatsiya qilish jarayonida intellektual mulk obyektlariga boʻlgan huquqlarni buzish bilan bogʻliq huquqbuzarliklarni aniqlash boʻyicha oʻtkaziladigan nazorat xaridini amalga oshirish tartib-taomillarini belgilaydi. 2. Ushbu Nizomga muvofiq nazorat xaridi Oʻzbekiston Respublikasida huquqiy muhofazaga olingan intellektual mulk obyektlariga oid huquqbuzarlikni aniqlash maqsadida savdo nuqtalarida (bozorlar, savdo doʻkonlari, koʻchma savdo shoxobchalari, dorixonalar va boshqalar) realizatsiya qilinadigan tovarlarni xarid qilish hisoblanadi. 3. Intellektual mulk sohasida nazorat xaridi jismoniy va yuridik shaxslarning tadbirkorlik faoliyatiga aralashmagan holda, mazkur Nizomga 1-ilovada keltirilgan sxemaga muvofiq ikki nafar xolislar ishtirokida amalga oshiriladi va bu tadbirkorlik subyektlari faoliyatida tekshiruv oʻtkazish hisoblanmaydi. 4. Nazorat xaridi bu borada yuzaga keladigan asoslarga koʻra rejali va rejadan tashqari tarzda amalga oshiriladi. 5. Adliya organlari tomonidan rejali nazorat xaridi mazkur Nizomga 2-ilovada keltirilgan shaklga muvofiq tasdiqlanadigan rejali nazorat xaridini amalga oshirish grafigi asosida amalga oshiriladi. 6. Rejali nazorat xaridini amalga oshirish grafigi, qoida tariqasida, muqaddam intellektual mulk sohasida huquqbuzarliklar sodir etilgan savdo nuqtalari va ularda faoliyat yurituvchi jismoniy va yuridik shaxslar faoliyatini tahlil qilish asosida shakllantiriladi. Grafik yil yoki yilning har choragi uchun ishlab chiqilib, adliya organining rasmiy veb-sahifasiga joylashtiriladi. Grafikda nazorat xaridini amalga oshirishning aniq oylari va kunlari koʻrsatilmaydi. 7. Rejadan tashqari nazorat xaridi jismoniy va yuridik shaxslarning murojaatlari hamda ommaviy axborot vositalari, shuningdek, davlat organlari tomonidan qonunchilik buzilishi toʻgʻrisida taqdim etilgan maʼlumotlar asosida va ularda holatga huquqiy baho berish uchun yetarli maʼlumotlar boʻlmaganda oʻtkaziladi. 8. Rejali nazorat xaridi mazkur Nizomning 5-bandida nazarda tutilgan grafikka muvofiq hamda rejadan tashqari nazorat xaridi mazkur Nizomning 7-bandida belgilangan asoslar mavjud boʻlganda, adliya organi rahbari tomonidan qabul qilingan buyruq asosida amalga oshiriladi. Adliya organi rahbarining nazorat xaridini amalga oshirish haqidagi buyrugʻida quyidagilar koʻrsatilishi kerak: nazorat xaridini amalga oshirish uchun asos; nazorat xaridini amalga oshirish muddati; nazorat xaridini amalga oshirishga masʼul xodimlarning FIO va lavozimi; nazorat xaridi amalga oshiriladigan savdo nuqtasining nomi; nazorat xaridi oʻtkazilayotgan savdo nuqtasining pochta manzili; nazorat xaridi davomida oʻrganish uchun tanlab olinadigan tovarlarning turi va miqdori; nazorat xaridini moliyalashtirish masalalari. 9. Nazorat xaridi kassa cheki yoki belgilangan shakldagi toʻlov amalga oshirilganligi haqidagi boshqa hujjat rasmiylashtirilganda amalga oshirilgan hisoblanadi. 10. Nazorat xaridi natijalari boʻyicha quyidagilarni nazarda tutuvchi dalolatnoma rasmiylashtiriladi: adliya organi masʼul xodimining FIO va lavozimi; xolislarning FIO; nazorat xaridini amalga oshirish uchun adliya organining buyrugʻi; nazorat xaridi amalga oshirilgan savdo nuqtasining nomi va manzili; nazorat xaridi davomida oʻrganish uchun tanlab olinadigan tovarlarning turi va miqdori; nazorat xaridini amalga oshirish uchun sarflangan summa. Dalolatnomaga kassa cheki yoki belgilangan shakldagi toʻlov amalga oshirilganligi haqidagi boshqa hujjatlar va nazorat xaridi davomida olingan mahsulotlarning fotosuratlari ilova qilinadi. Dalolatnoma nazorat xaridini amalga oshirgan adliya organi xodimlari va ikki nafar xolislar tomonidan imzolanadi. 11. Nazorat xaridida olingan tovarlar boʻyicha intellektual mulkka boʻlgan huquqlar buzilishi holatiga huquqiy baho berish maqsadida nazorat xaridi natijalari boʻyicha dalolatnoma rasmiylashtirilgandan soʻng oʻn ish kuni ichida tovarlarni oʻrganish ishlari (keyingi oʻrinlarda — tovarlarni oʻrganish ishlari) amalga oshiriladi. 12. Tovarlarni oʻrganish ishlari quyidagi mezonlar asosida amalga oshiriladi: tovarlarda qoʻllanilgan intellektual mulk obyektining roʻyxatdan oʻtkazilgan obyektlar bilan isteʼmolchilarni chalgʻitish darajasida oʻxshashligi; tovarlarda mualliflik huquqi (turdosh huquqlar) obyektlarining takrorlanishi yoki tarqatilishida qonunchilikka rioya qilinganligi; tovarlarni ishlab chiqaruvchilar va huquq egalari oʻrtasida tuzilgan litsenziya shartnomasining mavjudligi hamda bunday shartnomalarning Oʻzbekiston Respublikasi Adliya vazirligida roʻyxatdan oʻtkazilganligi, mualliflik shartnomalari bundan mustasno. 13. Tovarlarni oʻrganish yakunlari boʻyicha intellektual mulk obyektlariga boʻlgan huquqlar buzilganligi aniqlansa, adliya organi tomonidan huquq egasiga bu toʻgʻrisida uch ish kuni ichida xabar qilinadi, nazorat xaridi uning murojaati asosida amalga oshirilgan holatlar bundan mustasno. 14. Xabardor qilingan huquq egalaridan tegishli holat boʻyicha chora koʻrish haqida murojaat kelib tushsa, u qonunchilikda belgilangan tartibda koʻrib chiqiladi. Huquq egalari tomonidan huquqbuzarlik holati boʻyicha adliya organlarining xabariga bir oy muddat ichida munosabat bildiriladi. Bunday munosabat bildirilmagan taqdirda, adliya organlari tadbirkorlik subyekti faoliyatini “xavfni tahlil etish” tizimi natijalari asosida belgilangan tartibda “Yagona davlat nazorati” axborot tizimida roʻyxatdan oʻtkazish orqali vakolatli organni xabardor qilgan holda tekshiruv oʻtkazish orqali huquqbuzarlik holati yuzasidan choralar koʻradi. 15. Nazorat xaridi davomida olingan tovarlar adliya organlarining mol-mulki hisoblanadi va tovarlarni oʻrganish ishlari tugatilib, natijasi yuzasidan tegishli choralar koʻrilgunga qadar saqlanadi. Ushbu muddat tugagandan soʻng tovarlar belgilangan tartibda hisobdan chiqariladi. 16. Nazorat xaridida tovarlarni sotib olish adliya organlarining xarajatlar smetasida alohida koʻrsatib oʻtilgan mablagʻlar asosida moliyalashtiriladi. Adliya organlarining nazorat xaridini moliyalashtirish uchun Adliya organlari va muassasalarini rivojlantirish jamgʻarmasi hisobidan mablagʻlar ajratiladi. Nazorat xaridida tovarlarni sotib olish huquq egalari yoki ularning ishonchli vakillari tomonidan ham belgilangan tartibda moliyalashtirilishi mumkin. 17. Adliya organlarining nazorat xaridini amalga oshiruvchi masʼul xodimlari korporativ bank kartalaridan maqsadli foydalanish uchun moddiy javobgar hisoblanadi. 18. Nazorat xaridi maqsadli korporativ bank kartasi yordamida adliya organlari masʼul xodimlari tomonidan amalga oshiriladi. Nazorat xaridini amalga oshirish haqidagi buyruqda nazorat xaridini adliya organlarining masʼul xodimiga beriladigan pul miqdorini qayd etgan holda naqd pul shaklida ham amalga oshirish belgilanishi mumkin. 19. Maqsadli korporativ bank kartalari har bir adliya organi uchun alohida ochiladi. Maqsadli korporativ bank kartalaridan faqatgina nazorat xaridini amalga oshirish uchun foydalanilishiga yoʻl qoʻyiladi. 20. Nazorat xaridini amalga oshirishda yuridik shaxslar yoki yakka tartibdagi tadbirkorlarning moliyaviy-xoʻjalik faoliyatiga aralashish hamda tekshiruvlar oʻtkazish qatʼiyan taqiqlanadi. 21.Ushbu Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar. 22. Nazorat xaridi amalga oshirilishi yoki uning natijalaridan norozi boʻlgan tomonlar belgilangan tartibda sudga shikoyat qilishi mumkin. Bosqichlar Subyektlar Tadbirlar Muddatlar 1-bosqich Adliya organlari 1. Rejali nazorat xaridini amalga oshirish grafigini tasdiqlaydi hamda rasmiy veb-sahifalarga joylashtiradi. Har yili yoki har chorakda Jismoniy va yuridik shaxslar, OAV, davlat organlari 2. Adliya organlariga huquqbuzarlik yuzasidan murojaat qiladi yoki maʼlumotlar taqdim etadi. Doimiy Adliya organlari 3. OAV va boshqa axborot manbalaridan qonun buzilishi toʻgʻrisidagi maʼlumotlarni oladi. Doimiy 2-bosqich Adliya organlari 1. Rejali nazorat xaridini amalga oshirish grafigiga muvofiq nazorat xaridini amalga oshirish boʻyicha buyruq chiqaradi. Grafik tasdiqlangandan soʻng 2. Rejadan tashqari nazorat xaridini amalga oshirish boʻyicha buyruq chiqaradi. Murojaat kelib tushgandan yoki maʼlumotlar olingandan yoxud taqdim etilgandan soʻng (zarurat boʻlsa) 3-bosqich Adliya organlari Nazorat xaridi natijalari boʻyicha dalolatnoma rasmiylashtiradi. Nazorat xaridi amalga oshirilgandan soʻng 4-bosqich Adliya organlari Nazorat xaridida olingan tovarlar boʻyicha intellektual mulkka boʻlgan huquqlar buzilishi holatiga huquqiy baho berish maqsadida tovarlarni oʻrganadi. Dalolatnoma rasmiylashtirilgandan soʻng oʻn ish kuni ichida 5-bosqich Adliya organlari Tovarlarni oʻrganish yakunlari boʻyicha intellektual mulk obyektlariga boʻlgan huquqlar buzilganligi aniqlanganda huquq egasiga xabar beradi (nazorat xaridi huquq egasining murojaati asosida amalga oshirilgan holatlar bundan mustasno). Tovarlarni oʻrganish yakunlangandan soʻng uch ish kunida T/r Nazorat xaridi amalga oshiriladigan savdo nuqtasi nomi Savdo nuqtasining pochta manzili Nazorat xaridi davomida oʻrganish uchun tanlab olinadigan tovarlarning turi va miqdori Nazorat xaridini amalga oshirish muddati (yil va chorak)